b'\n_START_ARTICLE_\nTimotej II. Aleksandrijski\n_START_SECTION_\nPrvo papinstvo\n_START_PARAGRAPH_\nBio je sljedbenik patrijarha Dioskora I. (444.- 451.) koji je zbog mijafizitstva svrgnut i prognan na Kalcedonskom saboru. Carskim ukazom je za novog patrijarha imenovan sve\xc4\x87enik kalcedonac Proterije (451.- 457.), ali veliki dio gra\xc4\x91ana Aleksandrije to nije htio priznati i nastavio je \xc5\xa1tovati prognanog Dioskura I. kao svog patrijarha. Kada je 454. stigla vijest da je Dioskur I. umro, njegovi sljedbenici su za svog novog patrijarha izabrali miafizita Timoteja, \xc4\x8dime je u Aleksandriji nastala \xc5\xa1izma. Izme\xc4\x91u pristalica Timoteja i Proterija, dvojice suprotstavljenih patrijarha, otpo\xc4\x8deli su sukobi na ulicama, koji su svoju eskalaciju dobili 457. godine kada su Timotejeve prista\xc5\xa1e upale u crkvu i ubile Proterija. Godine 460. Timotej je do\xc5\xa1ao u Konstantinopol na dvor novog isto\xc4\x8dnorimskog cara Lava I. kako bi potvrdio svoju titulu. Me\xc4\x91utim, arhiepiskop Konstantinopola Genadije I. je nagovorio cara da ga progna, a za novog patrijarha je imenovan duofizitski Timotej III Salophakiolos.\n_START_SECTION_\nDrugo papinstvo\n_START_PARAGRAPH_\nZa Timoteja se situacija popravila nakon \xc5\xa1to je 471. na mjesto konstantinopolskog patrijarha do\xc5\xa1ao Akacije, koji je sa nekalcedoncima nastojao prekinuti \xc5\xa1izmu u isto\xc4\x8dnim provincijama. Kada je godine 475. vlast u Konstantinopolu nakratko preuzeo uzurpator Bazilisk, u Aleksandriji je izbila pobuna, kao rezultat koje je Timotej III. protjeran._NEWLINE_Bazilisk je stoga iskoristio priliku kako bi za patrijarha ponovno postavio Timoteja II. On je na tom mjestu ostao do smrti, a naslijedio ga je Petar Mongus koga su i prije toga kao svog patrijarha \xc5\xa1tovali aleksandrijski mijafiziti. Koptska crkva ga slavi 12. dana mjeseca am\xc5\xa1ira (20. velja\xc4\x8de po gregorijanskom kalendaru).'